Saak oor huishulp-rassisme uitgestelArgieffoto Andre van Deventer van Kaapstad, sal binnekort weet of hy skadevergoeding van R100 000 aan sy huishulp moet betaal op aanklag dat hy haar mishandel en aangerand het. Gloria Kente voer aan Van Deventer het haar jare lank rassistiese woorde toegesnou en mishandel. Mariechen Pienaar, Kente se vorige werkgewer, het Vrydag in die gelykheidshof getuig dat Van Deventer, haar ekskêrel, Kente op 28 Junie 2013 ŉ paar keer die k-woord genoem het. Sy kan egter nie onthou wat hy presies gesê het nie. Volgens Peter Williams, vir Kente, het Van Deventer sy kliënt “ŉ lui k*****” genoem. Pienaar het gesê sy kan onthou hy het die f-woord en die k-woord gebruik, maar nie presies wat hy gesê het nie. Pienaar het ook nie gesien hoe Van Deventer glo Kent aan haar pajamas se kraag gegryp het, op haar gespoeg of herhaaldelik die k-woord genoem het nie. Kente het nege jaar lank by Pienaar gewerk as ŉ huishulp en kinderoppasser. Sy eis skadevergoeding van R100 000 en ŉ onvoorwaardelike om verskoning van Van Deventer. Die saak hervat op 24 Oktober.